Klein venstertjies op God | Kerkbode
Foto en teks deur Kobus Smit
Klein venstertjies op God
26 Mei 2020 Kobus SmitRubrieke
Die grendeltyd het ons vryheid baie ingeperk met tragiese gevolge vir ’n breë spektrum van die samelewing. Sonde is ’n ander grendel wat ons vryheid inperk. Daarom is miljoene der miljoene mense vasgevang in bygeloof, onvergewensgesindheid, haat, nyd, onversoenlikheid, vrees vir sondestraf, skuldige gewetes, selfaftakeling en selfverwyt. Dít was allermins God se bedoeling met die skepping van die mens. Hy het ons geskep om vry te wees om Hom en ons naaste te dien.
In sy groot genade het God egter deur Christus se dood en opstanding die sondegrendel verwyder en ons vrygemaak om Hom te eer en te dien. Die Galasiërbrief praat baie duidelik oor hierdie kosbare vryheid: “Christus het ons vry gemaak om werklik vry te wees” (5:1).
Die grendeltyd bied ons die geleentheid om opnuut oor ons vryheid in Christus te besin, dit te waardeer, dit in geloof te omhels en te koester, want ons kan dit so maklik verloor deur ons weer deur die sonde op sleeptou te laat neem.